b'\n_START_ARTICLE_\nTecn\xc3\xadgraf\n_START_PARAGRAPH_\nEl tecn\xc3\xadgraf \xc3\xa9s una eina d\'ajuda al dibuix t\xc3\xa8cnic que consisteix en un escaire (un parell de regles graduats en angle recte) muntat en un goni\xc3\xb2metre articulat que en permet una  rotaci\xc3\xb3 angular._NEWLINE_El conjunt (parella de regles - goni\xc3\xb2metre) \xc3\xa9s capa\xc3\xa7 de moure\'s lliurement per tota la superf\xc3\xadcie del tauler de dibuix, amb un despla\xc3\xa7ament directe o indirecte mitjan\xc3\xa7ant dues guies ancorades al tauler de dibuix. Aquestes guies, que actuen per separat i es poden bloquejar de forma independent l\'una de l\'altra, asseguren el moviment del conjunt en la direcci\xc3\xb3 horitzontal o vertical del pla de treball, respectivament, mantenint el conjunt amb els regles paral\xc2\xb7lels a si mateixos (orientaci\xc3\xb3 relativa constant) durant tot el seu recorregut._NEWLINE_El tecn\xc3\xadgraf (en angl\xc3\xa8s "drafting machine" o "m\xc3\xa0quina de dibuixar") va estar present a les oficines de disseny de les empreses europees des de la segona d\xc3\xa8cada del segle passat. \xc3\x89s curi\xc3\xb3s veure com l\'autoritat de l\'Encyclopaedia Britannica especifica expl\xc3\xadcitament 1930 com any d\'introducci\xc3\xb3 d\'aquesta eina: per\xc3\xb2 un anunci de "Memorie di architettura pratica" del 1913 permet anticipar vint anys aquesta data, (almenys a It\xc3\xa0lia)._NEWLINE_En els equips de disseny m\xc3\xa9s antic, el moviment del grup queda assegurat per un sistema de paral\xc2\xb7lelograms que s\xc3\xb3n els que permeten mantindre el conjunt en la mateixa posici\xc3\xb3 relativa durant tot el seu recorregut(el mateix angle respecte l\'horitzontal, o m\xc3\xa9s senzill: amb els regles sempre paral\xc2\xb7lels a si mateixos). Els bra\xc3\xa7os s\'equilibren per un sistema de contrapesos o de  molles._NEWLINE_Normalment, el tecn\xc3\xadgraf va muntat en el tauler de treball d\'una taula de dibuix amb una superf\xc3\xadcie dura i llisa, ancorada a una base que permet la seva inclinaci\xc3\xb3 i elevaci\xc3\xb3. D\'aquesta manera la realitzaci\xc3\xb3 del dibuix es pot dur a terme de la forma m\xc3\xa9s convenient tant en una superf\xc3\xadcie de treball horitzontal, com vertical. _NEWLINE_Se n\'han fet versions especials per a taules de dibuix de format doble  A0 (per realitzar dibuixos de grans dimensions), o per taules amb una caixa de rere-il\xc2\xb7luminaci\xc3\xb3, per les quals s\xc3\xb3n necessaris uns equips que proporcionin un suport espec\xc3\xadfic._NEWLINE_Amb el tecn\xc3\xadgraf es poden dur a terme una s\xc3\xa8rie d\'operacions de dibuix que d\'altra manera nom\xc3\xa9s es poden aconseguir amb un \xc3\xbas molt m\xc3\xa9s complex dels cl\xc3\xa0ssics regle, escaire i transportador, com - per exemple - el tra\xc3\xa7at de  rectes paral\xc2\xb7leles, de rectes perpendiculars, rectes inclinades segons un angle preestablert, mesura d\'angles, etc._NEWLINE_Amb el desenvolupament del programari de disseny assistit per ordinador (CAD), la utilitzaci\xc3\xb3 del tecn\xc3\xadgraf - especialment en el sector professional - s\'ha vist dr\xc3\xa0sticament redu\xc3\xafda, i la impressi\xc3\xb3 sobre suport de paper, avui dia, es confia al pl\xc3\xb2ter.'